Fakultet for naturvitenskap og teknologi (NTNU)

Fakultet for naturvitenskap og teknologi (NT-fakultetet) var inntil 2017 et av fakultetene ved NTNU. Det var ansvarlig for forskning og utdanning innen naturvitenskap samt bio-, material- og prosessteknologi. 

Fakultetets fag utgjorde en viktig del av Norges tekniske høgskole og hadde således en historie tilbake til 1910. Også i Den allmennvitenskapelige høgskole var realfagene representert, fra 1984 ved Fakultet for matematikk og naturvitenskap. Ved sammenslåingen til NTNU i 1996, ble det først opprettet to naturvitenskapelige fakulteter, Fakultet for fysikk, informatikk og matematikk og Fakultet for kjemi og biologi. I 2002 ble fakultetene omorganisert til dagens struktur. Matematikk og informatikk inngår fra da av i Fakultet for informasjonsteknologi, matematikk og elektroteknikk.

Som en følge av fusjonen mellom NTNU, Høgskolen i Gjøvik (nå: NTNU i Gjøvik), Høgskolen i Sør-Trøndelag (HiST) og Høgskolen i Ålesund (nå: NTNU i Ålesund) videreføres virksomheten ved NT-instituttene fra 1. januar 2017 i det nye Fakultet for naturvitenskap, der også enheter fra tidligere HiST inngår. .

Fusjonen trådte i kraft 1. januar 2016, men aktiviteten ved de ulike enhetene fortsatte med små endringer i 2016, samtidig som det ble arbeidet på ulike områder med planer for studier, faglig og administrativ organisering, og kvalitetssikring på alle områder, slik at alt var klart 1. januar 2017.

Institutter 
Fakultetet omfattet seks institutter. Fire av dem videreføres fra 2017 i Fakultet for naturvitenskap (NV-fakultetet). De to siste videreføres i institutter som også inneholder enheter fra tidligere HiST. Også disse instituttene vil ligge under NV-fakultetet: 
 Institutt for biologi; videreføres
 Institutt for bioteknologi; slås sammen med Institutt for matteknologi (tidl. HiST) til Institutt for bioteknologi og matvitenskap
 Institutt for fysikk; videreføres
 Institutt for kjemi; videreføres
 Institutt for kjemisk prosessteknologi; videreføres
 Institutt for materialteknologi; slås sammen med Institutt for kjemi og materialteknologi (tidl. HiST) til Institutt for materialteknologi

Instituttene holder hovedsakelig til på Gløshaugen i Trondheim. Fakultetsadministrasjonen og flere av instituttene holder til i Realfagbygget.

Referanser

Kilder 
Saksfremlegg til NTNUs styremøte 25. august 2016

Eksterne lenker 
 Fakultetets nettside

Fakultet for naturvitenskap og teknologi (NTNU)